**Juan Miguel Diz Guedes**, nado en Tui o 24 de outubro de 1953, é un político galego.

Traxectoria
-----------

Licenciado en dereito, foi alcalde de Tui (1987-1990) por Unión Tudense, deputado no Parlamento de Galicia (1990-1996) polo PPdeG, conselleiro de Xustiza e Interior (1993-1996). En maio de 1996, foi designado Delegado do Goberno en Galicia, cargo que exerceu ata que foi nomeado, en xuño do 2000, conselleiro sen carteira para Relacións Institucionais. Desencadeada a denominada crise das vacas tolas, asumiu a titularidade da Consellería de Política Agroalimentaria e Desenvolvemento Rural (2001-2004) tras o cesamento de Cástor Gago. Regulou as *agrupacións de defensa sanitaria gandeira en Galicia* (Decreto 91/2001 de 19 de abril), redactou o proxecto de lei polo que se regula a promoción e defensa da calidade agroalimentaria, reformou a Lei de Concentración Parcelaria mediante a Lei 1/2001, do 10 de setembro, aumentou a superficie cualificada para proxectos de agricultura ecolóxica, elaborou a *Estratexia galega de desenvolvemento rural* cubrindo a totalidade do territorio con programas xestionados por grupos de acción local coa Axencia Galega de Desenvolvemento Rural, creada durante o seu mandato, e formulou o *Programa de Investigación e Desenvolvemento Agrario*

A raíz do afundimento do Prestige, Diz Guedes é dos conselleiros que se posicionaron con Xosé Cuíña a favor dunha acción autónoma fronte ao Goberno central e a dirección nacional do Partido Popular. Isto marcou o inicio do seu declive político. Un ano despois, renunciou á súa carteira de conselleiro e, en setembro de 2006, anunciou a súa baixa do Partido Popular tras 16 anos de militancia.

Continuou a súa actividade política en Tui, e foi elixido concelleiro nas eleccións municipais de 2007 por Tudense Unidos Independentes, manténdose na corporación ata 2011. En 2018 afiliouse a Cidadáns, e nas municipais de 2019 foi elixido concelleiro na lista electoral dese partido, encabezada por el. En xuño de 2020 anunciou que deixaba a vida política por motivos persoais.

|  |  |  |
| --- | --- | --- |
| Predecesor:**Ángel Álvarez Durán** |  **Alcalde de Tui** 1987-1990 | Sucesor:**José Luís Gómez Núñez** |
| Predecesor:**Juan Luis Pía Martínez** |  **Conselleiro de Xustiza e Interior** 1993-1996 | Sucesor:**Xesús Palmou** |
| Predecesor:' |  **Conselleiro de Relacións Institucionais** 2000-2001 | Sucesor:' |
| Predecesor:**Cástor Gago** |  **Conselleiro de Política Agroalimentaria e Desenvolvemento Rural** 2001-2004 | Sucesor:**José Antonio Santiso Miramontes** |
| Predecesor:**Domingo García-Sabell** |  **Delegado do Goberno en Galicia** 1996-2000 | Sucesor:**Arsenio Fernández de Mesa** |

Notas
-----

1. ↑  Galicia 2003, Xunta de Galicia pp. 357 a 370. ISBN 84-453-3459-X
2. ↑  "Diz Guedes abandona el PPdeG tras dieciséis años de militancia". *El Correo Gallego* (en castelán). Arquivado dende o orixinal o 01 de xuño de 2020. Consultado o 2020-03-29.
3. ↑  "El exconselleiro Diz Guedes anuncia su retirada de la política". *La Voz de Galicia* (en castelán). 2020-06-04. Consultado o 2020-06-04.

Véxase tamén
------------

### Outros artigos

* Eleccións municipais en Tui

### Ligazóns externas

* Ficha en galegos.info